Matšatšing a dinako tšeo baithuti ba be ba tlwaetše go ngala dithuto le go gwanta. Kgwedi e be e sa fete go se dingongorego ka se goba sela. Ge e se morutiši wa go timana ka meputso e be e le dijo ka kua hostele. Bao ba bego ba bitšwa "mapota" ba be ba na le baferehli ba go se kgotsofale ge go se straeke. Ge ba tseba gore moleko o kgauswi, ba be ba hlohleletša baithuti go gwaba le go gwanta gore ba se ke ba ngwala moleko woo. Taba yeo e be e direga dikolong ka moka, kudu tša ditoropong. Moo dikolong tše phagamego baithuti ba be ba kgetha lekgotla leo le bego le bitšwa S.R.C. (Student Representative Council). O ka re mošomo wa lona wo mogolo e be e le go fehla pitša ya mpherefere. Bana ba nape ba thome go binabina. Pina yeo ba bego ba e rata kudu e be e bitšwa "toyi-toyi". Ga go hlake gabotse gore ke sekae, le gore e ra eng. Se se tsebjago ke gore toyi-toyi e be e tsefiša mogwanto, e na le mošito. Hlogo ya sekolo seo sa Moruleng o be a sa kwane le tšona tšeo tša megwanto. O be a itiretše leina le le botse ka dipoelo tše botse tša mphato wa Marematlou. Batswadi le bahlahlobi ba dikolo, ba be ba mo reta, ba mo rata, ba mo roriša. Le yena o be a ipshina ge a rorišwa ka mokgwa woo. Le ba kgoro ya thuto ba be ba mo tseba, go se bahlahlobi bao ba bego ba tsatsela sekolo sa gagwe go ya go hlahloba mošomo wa barutiši le baithuti. Go dira bjalo e be e tla no ba go senya sebaka, ba be ba tla hwetša mešomo ka moka e sepela ka tshwanelo, ka thelelo. Baithuti ba be ba fihla sekolong ka nako, ba etšwa ka nako; barutiši le barutišigadi ba be ba fihla sekolong pele ga baithuti, wa hwetša ba itokišitše ba le mafolofolo, ba šomišana gabotse le hlogo ya sekolo.